Trutnov

Trutnov ( Trautenau) je město z něhdźe 30.000 wobydlerjemi w kraju Hradec Kralové na sewjerowuchodźe Čěskeje. Nadeńdźe so w Sudetskim kraju na juhowuchodźe Kyrkonošow w dolinje rěčki Úpa a je najwažniši měšćanski centrum tutych horin.

 Stawizny 
Sydlišćo nasta prawdźepodobnje w prěnjej połojcy 13. lětstotka a naspomni so prěni raz w lěće 1260 jako Upa. W samsnym lěće pomjenowa so tamniša cyrkej za wosadnu cyrkej. Mjeno Trautenau jewi so prěni raz hižo 1301 a pochadźa najskerje wot šleskich kolonistow, kiž so tule zasydlichu. 1340 dósta Trautenau wot krala Jana měšćanske prawa.

Wot kónca 19. lětstotka wuwiwaše so turizm w Kyrkonošach a město słužeše jako infrastrukturelne srjedźišćo tutoho wuwića. Zdobom dóńdźe k prěnim konfliktam mjez němskej wjetšinu a čěskej mjeńšinu w měsće. Po Prěnjej swětowej wójnje přińdźe město w lěće 1918 k nowozałoženej Čěskosłowakskej. 1930 měješe cyłkownje nimale 16.000 wobydlerjow, z toho 73 % Němcow a 24 % Čechow. Wjetšina bě katolska.http://www.verwaltungsgeschichte.de/sud_trautenau.html#ew39trtntrautenau

Po Mnichowskim zrěčenju bu město hromadźe z cyłym Sudetskim krajom dźěl nacionalsocialistiskeje Němskeje. Kónc Druheje swětoweje wójny bu Trautenau wot sowjetskeho wójska wobsadźeny a přińdźe wróćo k Čěskosłowakskej. Němske wobydlerstwo bu hišće w samsnym lěće wućěrjene.

 Žórła 

 Wotkaz 

Kategorija:Kyrkonoše
Kategorija:Prěnje naspomnjenje 1260